Kim Andersen (V), 1999-10-26:
Da Venstres ordfører, hr. Svend Aage Jensby, er forhindret i at være til stede, skal jeg hermed tilkendegive hans og dermed Venstres synspunkter om det af skatteministeren fremsatte lovforslag.
Lad mig indledningsvis slå fast, at de dobbeltbeskatningsoverenskomster, Danmark har indgået med henholdsvis Tyskland og de nordiske lande, og som man nu foreslår ændret ved at gå fra eksemptionsprincippet til creditprincippet, kun er ganske få år gamle, nemlig fra 1995 og 1996.
Det anføres i fremsættelsen til forslaget, at dets formål er »at ophæve utilsigtet skattemæssig favorisering af personer med bopæl i Danmark og arbejde i et af de andre nordiske lande eller Tyskland ... fordi de er socialt sikret i Danmark.
De slipper derfor billigere end andre skatteydere
Det anføres også, at overenskomsterne indeholder en bemyndigelse for regeringen til at skifte lempelsesprincip fra eksemption til credit, at en principændring kan gennemføres administrativt, at Folketinget desuagtet skal have mulighed for at forholde sig til principændringen, og at Danmark nu ønsker at skifte princip.
Jeg kan klart og utvetydigt sige til skatteministeren, at Venstre ikke ønsker at skifte princip, og den uhyre venlighed, som ministeren udviser ved at forelægge spørgsmålet for Folketinget, betragter vi som et forsøg på at få os med til en skærpet beskatning af talrige mennesker, nemlig de medarbejdere ved danske virksomheder, der påtager sig arbejde i udlandet til gavn for dansk eksport og valutaindtjening: de chauffører, der tilbringer talrige timer på landevejene til gavn for Danmark, de læger og sygeplejersker, der påtager sig job i deres fritid i et andet land, ansatte i internationale koncerner og danske håndværkere, der af deres arbejdsgivere udstationeres eller udlejes i kortere perioder eller arbejder i rotation mellem f.eks. Danmark og Norge. Det er alle sammen mennesker, der påtager sig den ulempe, det er at være borte fra hjem og familie, og som ofte lever og bor under primitive, midlertidige forhold.
Det er personer, som Venstre ønsker at belønne, men som ministeren nu fra årsskiftet vil beskatte, så de mister op til flere tusinde kroner pr. måned i nettoindkomst. Når ministeren anfører, at der foreligger en utilsigtet skattefavorisering, er det enten urigtigt eller endnu et eksempel på ministerens manglende overblik, jævnfør at overenskomsterne som nævnt kun er ganske få år gamle, eller endnu et eksempel på ministerens grundliggende filosofi om, at ingen må slippe billigere, uanset de ulemper, de i øvrigt påtager sig. Hvis der gennemføres et principskifte, vil det svække danske virksomheders konkurrenceevne på en række eksportområder og medføre tab af valutaindtjening, f.eks. inden for byggesektoren, fordi virksomhederne vil blive stillet over for krav om lønstigninger.
Som en skatteekspert fra Hamburg har udtalt til Børsen den 14. september 1999, side 17, er der tale om en bombe under eksporten.
Vi kan som nævnt ikke støtte forslaget.
Der har været mange indsigelser imod det, og jeg opfordrer ministeren til at lytte til de mange protester mod lovforslaget, der er fremsat af bl.a. LO, dansk erhvervslivs forskellige organisationer og enkeltpersoner, og tage forslaget af bordet.
Ellers er løftet om at give dansk erhvervsliv bedre vilkår blot endnu et eksempel på et tomt løfte fra regeringens side.